Document ID: 32009D0992

SKLEP KOMISIJE
z dne 17. decembra 2009
o minimalnih zahtevah glede podatkov, ki morajo biti vneseni v nacionalni elektronski register podjetij cestnega prevoza
(notificirano pod dokumentarno številko C(2009) 9959)
(Besedilo velja za EGP)
(2009/992/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1071/2009 Evropskega parlamenta in Sveta z dne 21. oktobra 2009 o skupnih pravilih glede pogojev za opravljanje dejavnosti cestnega prevoznika in o razveljavitvi Direktive Sveta 96/26/ES (1) ter zlasti člena 16 Uredbe,
ob upoštevanju naslednjega:
(1)
V skladu s členom 16(1) Uredbe (ES) št. 1071/2009 mora vsaka država članica voditi nacionalni elektronski register podjetij cestnega prevoza, katerim je pristojni organ, ki ga je imenovala, izdal dovoljenje za opravljanje dejavnosti cestnega prevoznika. Nacionalni elektronski register mora vsebovati najmanj podatke, določene v členu 16(2) navedene uredbe. Vključiti je treba tudi dodatne podatke, kot sta datum in kraj rojstva fizičnih oseb, da se zagotovi pravilna identifikacija zadevnih posameznikov.
(2)
Tudi Uredba (ES) št. 1072/2009 Evropskega parlamenta in Sveta z dne 21. oktobra 2009 o skupnih pravilih za dostop do trga mednarodnega cestnega prevoza blaga (2) in Uredba (ES) št. 1073/2009 Evropskega parlamenta in Sveta z dne 21. oktobra 2009 o skupnih pravilih za dostop do mednarodnega trga avtobusnih prevozov (3) zahtevata vpis določenih podatkov v te nacionalne elektronske registre.
(3)
Določbe o varstvu osebnih podatkov, predvsem iz Direktive Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (4), se uporabljajo za obdelavo vseh osebnih podatkov v skladu z Uredbo (ES) št. 1071/2009.
(4)
Da se olajša medsebojna povezava nacionalnih elektronskih registrov, kot zahteva člen 16(5) Uredbe (ES) št. 1071/2009, mora Komisija v skladu s členom 16(1) navedene uredbe sprejeti sklep o minimalnih zahtevah glede podatkov, ki morajo biti vneseni v nacionalni elektronski register -
SPREJELA NASLEDNJI SKLEP:
Člen 1
Minimalne zahteve glede podatkov, ki morajo biti vneseni v nacionalne elektronske registre, ki jih vodijo države članice v skladu s členom 16(1) Uredbe (ES) št. 1071/2009, so določene v Prilogi k temu sklepu.
Člen 2
Ta sklep je naslovljen na države članice.
V Bruslju, 17. decembra 2009

Labels: 10
8
9
12